Olifant trap toeris doodArgieffoto ’n Duitse toeris is Woensdag in ŉ wildreservaat in Zimbabwe deur ’n olifant doodgetrap toe sy ’n foto van dié grootvoet wou neem. Die 49-jarige vrou het dieselfde dag van dié voorval in die Mana Pools National Park in Zimbabwe aan haar beserings beswyk. Volgens Tinashe Faraw, woordvoerder van die Zimbabwe Parks and Wildlife Management Authority, was die oorledene deel van ’n groep toeriste wat hulle aan ’n trop olifante in die park verkyk het tydens ’n wildbesigtigingsrit. Die Britse koerant The Independent berig die Duitse toeris het uit die voertuig geklim waarin hulle die rit afgelê het om ’n foto van naby te neem toe die dier op haar afstorm. Volgens Faraw moet owerhede nog vasstel wat die olifant gespanne gemaak en tot dié aanval gelei het. Dié voorval is die mees onlangse voorval van sy aard in Zimbabwe. Maroela Media het in 2017 berig dat ’n olifant ’n toergids by die Victoria-waterval in Zimbabwe bestorm en doodgetrap het. Die olifant is vir safari-ritte gebruik en ná die aanval van kant gemaak.